Per Knut Lunde

Per Knut M. Lunde (født 11. juli 1934 i Hov i Land, død 26. juni 2022 samme sted) var  en norsk lege og professor emeritus i farmakologi ved Universitetet i Oslo (UiO).

Han tok medisinsk embetseksamen (cand.med.) ved Universitetet i Bergen i 1959 og diputerte for den medisinske doktorgrad dr.med. ved UiO i 1967, Han var spesiallege ved Ullevål sykehus 1970-1982 og professor i farmakologi og bestyrer av Institutt for farmakoterapi ved UiO 1982-1998.

Lunde var en sentral person i forskning på og undervisning om legemidlenes virkninger, bivirkninger og riktig bruk, både nasjonalt og internasjonalt. Han var leder av Bivirkningsnemda og var sentral i opprettelsen av legemiddelkomiteer i sykehus og i etableringen av Norsk legemiddelhåndbok.   Han var også medredaktør for boken "Legemidler" som ble et standardverk for helsepersonell.  

Lunde hadde en rekke oppdrag for Verdens helseorganisasjon (WHO) og var rådgiver for helsemyndigheter og universiteter i en rekke land. I 1976 deltok han i oppstarten av WHOs banebrytende program for essensielle legemidler. Han var også med på å etablere den europeiske foreningen for klinisk farmakologi i 1994. Han har publisert ca. 250 forskningsbaserte artikler og var tildelt flere norske og internasjonale utmerkelser for sine bidrag innen medisinsk forskning.

Referanser

Eksterne lenker
 Per Knut Lunde - Store norske leksikon
 NSD - Forvaltningsdatabasen

Norske professorer
Professorer ved Universitetet i Oslo
Personer fra Søndre Land kommune